Harel Skaat

Kehidupan awal

Harel Skaat dilahirkan pada 8 Ogos 1981, di Kfar Saba, Israel di dalam sebuah keluarga berketurunan Yahudi Yaman dan Yahudi Iraq.  Ketika dia berusia enam tahun, dia menang dalam pertandingan festival kanak-kanak kebangsaan yang bernama "A Star for the Evening – Singing Big" di tempat kelahirannya dan ketika masih kanak-kanak dia muncul dalam satu episod rancangan tv Israel yang popular yang berjudul Parpar Nehmad (פרפר נחמד, Nice Butterfly) Sepanjang usia remaja, dia terus menerus muncul di festival dan rancangan tv, dan pada usia 15 tahun, dia menjadi penyanyi utama kumpulan pancaragam bandar Kfar Saba dan sekolah menengahnya. Pada usia 18 tahun, dia menyanyi dengan kumpulan pancaragam Communications Corps. Pasukan Pertahanan Israel, di situ dia bertemu dan menjadi rakan penyanyi dan penggubah lagu, Dor Daniel.  Dia menuntut di Beit Zvi, sebuah kolej pengkhususan dalam seni pertunjukan, tempat dia dikurniakan dengan dua biasiswa paling berprestij kerana pertunjukannya dalam muzikal-muzikal anjuran kolej, termasuklah biasiswa pencapaian cemerlang dan Biasiswa Sano.  Ketika masih menuntut di kolej, Skaat telah merakam dan menerbitkan sebuah single, "Ein od Si'kui" ("אין עוד סיכוי", "No More Chance"); dalam sekitar masa yang sama, dia bertanding dalam sebuah rancangan bakat tv bernama Ha'melech Ha'ba (המלך הבא, The Next King) bersama-sama Ninet Tayeb (yang kemudiannya menjadi terkenal setelah menjuarai musim pertama Kokhav Nolad). Rafael Mirila menjuarai pertandingan itu manakala Tayeb menduduki tempat ketiga dan Skaat menduduki tempat ke-6.

Kokhav Nolad

Pada tahun 2004, semasa tahun kedua pengajiannya di Beit Zvi, Skaat menjadi peserta Kokhav Nolad setelah seorang rakan mendaftarkannya tanpa pengetahuannya.
Dia muncul sebagai peserta kegemaran, berterusan menerima pujian daripada juri rancangan itu kerana persembahannya yang memasukkan persembahan "Betoch" ("בתוך", "Inside") dan versi Ibrani lagu Perancis "Je Suis Malade" dikenali sebagai "Bdidut", ("בדידות", "Loneliness") yang dinyanyikannya pada peringkat separuh akhir (Ricky Gal, salah seorang juri dalam rancangan itu, mengatakan bahawa persembahan Skaat menyebabkannya "hampir-hampir kelu").  Dalam menuju ke peringkat akhir, Skaat mendapat undian tertinggi pada setiap tahap yang dilaluinya termasuklah pusingan separuh akhir, pusingan dia menewaskan pesaing-pesaingnya termasuklah pemenang pada akhirnya, Harel Moyal dengan jurang yang besar. Rancangan akhir itu mencetuskan minat penonton yang besar di Israel.  Pada peringkat akhir, Skaat menyanyikan lagu "Hinenny Can" (Bahasa Ibrani: הנני כאן, "Jerusalem, Here I Am") yang pada asalnya dipersembahkan oleh Yehoram Gaon dalam filem 1971 "Any Yerushalmy" (Bahasa Ibrani: אני ירושלמי, "I Am a Jerusalemite"). Lagu versi ini menduduki tangga teratas dalam carta Music Channel Israel selama 80 hari.  Kemenangan mengejut Moyal "mencetuskan perdebatan hangat di kalangan orang ramai di Israel" dan menimbulkan tuduhan manipulasi pengundi dari sebahagian peminat Skaat. Tuduhan yang dinafikan oleh penerbit program tv itu, muncul pada bahagian dari masalah yang kelihatan wujud pada sistem undian yang membenarkan undian sekatan dan dari taruhan atas talian yang berlaku sebelum peringkat akhir.

Selepas Kokhav Nolad

Skaat dan Moyal muncul dari Kokhav Nolad dengan pangkalan peminat yang besar dan dalam masa berbulan-bulan selepas kemunculan mereka dalam Kokhav Nolad, mereka sering digambarkan dalam media sebagai pesaing sebagaimana "Ofra Haza – Yardena Arazi pada tahun 80-an".  Sebahagian besar pangkalan peminat Skaat terdiri daripada golongan muda Israel. Dia memenangi gelaran "Singer of the Year" dari Children’s Channel sebanyak tiga kali dari 2005–2007 dan pada tahun 2007, 2008 dan 2010 dia diletakkan pada tangga teratas daripada 100 bintang teratas Israel oleh majalah remaja, Maariv Lanoar.
Dalam tempoh antara kemunculannya dalam Kokhav Nolad dan terbitan album pertamanya pada tahun 2006, Skaat muncul berdozen kali dalam rancangan bual bicara tv Israel, dan dalam majlis-majlis istimewa tv serta acara-acara percutian. Pada tahun 2005, Skaat menyanyi di hadapan kira-kira 80,000 orang di Medan Rabin, Tel Aviv dalam perhimpunan memperingati bekas perdana menteri, Yitzhak Rabin sempena ulangtahun ke-10 kematiannya.  Dia berterusan menjadi penyanyi popular di acara-acara percutian, lalu membuat persembahan misalnya di lima buah bandar berbeza pada Yom Ha'atzmaut (יום העצמאות, Hari Kebangsaan Israel) dalam tahun 2010.  Dia juga mengambil bahagian dalam tiga festival lagu kanak-kanak Festigal yang dianjurkan secara tahunan sepanjang musim Hanukkah. Pada Festigal 2004, Skaat bertanding dalam pertandingan nyanyian lalu melantunkan lagu "Lauf" ("לעוף", "Terbang").  Sekali lagi dia berakhir di tempat kedua setelah tewas kepada Moyal yang menjuarai pertandingan itu dengan lagu "I Am Zorro" ("אני הוא זורו"); Ran Danker menduduki tempat ketiga.
Pada tahun 2005, Skaat membuat persembahan dalam  satu persembahan muzikal, He Who Dreamed (terjemahan dalam bahasa Inggeris) yang berdasarkan 10 tahun terakhir dalam hidup Yitzhak Rabin. Ia juga dibintangi Gila Almagor dan Oded Teomi dalam watak utama.  Pada awal 2006, Skaat membintangi satu siri unik segmen tiga minit berasaskan realiti yang diterbitkan oleh Cellcom, yang tersedia dimuaturun pelanggannya, antara kandungan pertama bagi jenis ini dalam sejarah Israel.

Album debut

Skaat melancarkan album debutnya, Harel Skaat (הראל סקעת), pada Julai 2006.  Ulasan terhadap album itu bercampur-baur. Satu ulasan dalam The Jerusalem Post mengkritik kekurangan kespontanan album, dan selitan trak-tari yang didakwa kritik merendahkan bakat penyanyi itu, tetapi memuji vokal Skaat yang menenangkan dan kemampuannya untuk menggerakkan hati pendengar.  Dalam satu ulasan terhadap album itu bagi Ynet, Roman Singer membandingkan Skaat dengan mawar yang dikultur tanpa duri.  Ulasan lain mendakwa bahawa Skaat "terperangkap" yang menyanyi "kisah romantik", tetapi memuji nyanyian hangatnya bagi "Ve'at", dan bakat nyanyiannya yang didakwa penulis membolehkannya "mengungkapkan pada tahap yang lebih tinggi".
Harel Skaat menghasilkan rentetan "hit penguasaan carta", termasuklah "Kama Od Efshar" ("כמה עוד אפשר", "How Much More is Possible"), "Mashehu Mimeni" ("משהו ממני", "Something from Me"), "Kol Hatziporim" ("כל הציפורים", "All the Birds"), "Im Hu Yelech" ("אם הוא ילך", "If He Goes"), dan balada romantik yang memenangi anugerah, "Ve'at" ("ואת", "And You") yang kekal menduduki tangga teratas dalam carta-carta muzik Israel utama selama tujuh minggu dan berakhir sebagai lagu nombor satu bagi tahun itu dalam carta-carta muzik hujung tahun Reshet Gimmel dan Galgalatz bagi tahun 2006, dan juga dalam undian tahunan radio BBC tempatan Israel bagi tahun 2006 ("Mashehu Mimeni" dan "Kama Od Efshar" masing-masing berakhir dengan tangga ke-4 dan ke-10 dalam undian yang sama).  Skaat dinamakan sebagai "Penyanyi Lelaki 2006" oleh Reshet Gimmel dan Galgalatz. Dia juga memenangi gelaran "Penyanyi Tahun Ini" dan "Lagu Tahun Ini" bagi "Ve'at" dalam Anugerah Muzik Israel (AMI) Saluran Muzik 24.  Di samping itu,  "Im Hu Yelech" dinobatkan sebagai video muzik terbaik pada tahun itu oleh Saluran Muzik Israel.
Diterbitkan oleh penerbit rakaman veteran, Izhar Ashdot, album itu diperakui dengan emas kurang daripada sebulan selepas pelancarannya dan akhirnya mencapai status platinum.  (Disebabkan oleh saiz pasaran yang kecil, industri muzik Israel memperakui sesebuah album dengan emas apabila ia terjual sebanyak 20,000 unit.)  Kejayaan komersial album itu tidak sahaja penting bagi karier Skaat yang sedang bertunas, malahan ia juga terbukti berguna dalam pelancaran karier tiga orang penggubah lagu muda, Keren Peles, Dor Daniel,dan Kfir Epstein yang masing-masing menggubah lagu-lagu hit dalam album itu, dan selanjutnya menerbitkan album debut mereka sendiri yang berjaya. Skaat turut menggubah sebuah lagu dalam album itu, "Afilu Shesreifot" ("אפילו שהשריפות", "Even Though it's Burning")

Album kedua: Dmuyot

Pada awal 2008, Hed Artzi menyaman Skaat kerana mungkir kontrak, dengan mendakwa bahawa dia secara rahsia merakam bahan baru untuk sebuah CD baru bagi syarikat pesaing sebelum kontrak mereka tamat, dan menuntut semua rakaman yang dibuat Skaat secara rahsia. Di mahkamah, Skaat menafikan bahawa dia telah mungkir kontrak, tetapi Hed Artzi berjaya mendapatkan injuksi sementara terhadap Skaat, yang menghalang penyanyi itu daripada merakam sebarang bahan baru. Satu penyelesaian kelihatan mungkin dicapai pada Disember 2008 apabila Pihak Berkuasa Penyiaran Israel (IBA) telah memilih Skaat untuk mewakili Israel dalam Pertandingan Lagu Eurovision 2009. Skaat dan Hed Artzi memperbaharui rundingan mereka untuk menyelesaikan konflik namun apabila rundingan ini terjejas, syarikat rakaman itu mempertikaikan pilihan IBA itu yang memaksa Skaat mengundur diri. Pada Februari 2009, Mahkamah Daerah Tel Aviv membenarkan Skaat kembali ke studio itu.  (Akhirnya IBA memilih Achinoam Nini dan Mira Awad untuk mewakili Israel dengan lagu "There Must be Another Way", dan mereka menduduki tempat ke-16 dalam pertandingan itu.)
Kedua-dua belah pihak kemudiannya mencapai kompromi dan tidak lama kemudian Skaat membuat perjanjian baru dengan Aroma Music dan Partner Communications.  Album kedua Skaat, Dmuyot (דמויות, Figures [terjemahan alternatif bagi judul itu termasuklah "Images" dan "Characters"]) dilancarkan pada 1 September 2009.  Album itu mengandungi lagu hit "Muvan Li Achshav" ("מובן לי עכשיו", "Now I Understand"), yang telah dilancarkan sebagai singel dan dijual secara eksklusif di Israel di rangkaian kedai kopi Aroma Espresso Bar.  Singel-singel lain daripada album itu termasuklah "Boi Ha Yom" ("בואי היום", "Come Today"), "Sof", ("סוף", "End") dan "Od Ya'ir Alay" ("עוד יאיר עלי", "Shine on Me").  Kebanyakan lagu dalam album itu dihasilkan oleh Peter Roth atau Izhar Ashdot, di samping sebilangan kecil penggubah lagu muda Israel seperti Ofer Bashan, Yali Sobol, Ben-Artzi, Sheila Ferber, Kfir Epstein, Didi Shachar, Ilai Botner, dan Yoav Degani.  Skaat juga menggubah empat buah lagu dalam album itu ("Sof", "Od Ya'ir Alay", "Dmuyot", dan "Zippor" ("ציפור", "Bird")) termasuklah dua buah yang telah diterbitkan sebagai singel.
Walaupun ia diperakui dengan emas di Israel, Dmuyot tidak mencapai tahap kejayaan komersial yang sama seperti mana album pertamanya. Hit terbesar album, "Muvan Li Achshav" menduduki tempat ke-34 dalam carta muzik tahunan Reshet Gimmel bagi tahun 2009.
Secara kritis, ulasan terhadap album itu bercampur-baur. Misalnya, ulasan oleh Yossi Hersonski memuji "melodi yang indah" "Sof" namun mendapati liriknya terlalu sentimental.  Sebaliknya, Hersonski menulis bahawa "Dmuyot", lagu penutup album adalah monolog Skaat dengan "jiwanya yang mengakui kelemahannya", dan bahawa nyanyian Skaat "sangat emosional, tetapi lebih digilap pada kali ini".

Album ketiga: Shuv Me'ushar

Album ketiga Skaat, Shuv Me'ushar (שוב מאושר, "Happy Again"), yang dihasilkan oleh Ran Shem Tov, dilancarkan pada 29 Januari 2012.  TDua singel daripada album itu, Tihye Li Ahava (תהיה לי אהבה, "I Will Have Love") dan HaMea Ha-21 ("21st Century"), menduduki tempat pertama dalam carta-carta radio di Israel.  Antara lagu lain dalam album itu ialah singel, Kama Od Drachim (כמה עוד דרכים, "How Many More Ways"), "Mashehu Tov" (משהו טוב, "Something Good") dan Gibor (גיבור, "Hero"), duet bersama Yehuda Poliker. Album itu adalah album Skaat yang pertama sejak dia muncul sebagai gay beberapa bulan sebelumnya dan mula berpacaran dengan seorang peragawan fesyen lelaki. Satu ulasan terhadap album itu yang diterbitkan dalam NRG Ma'ariv mendapati bahawa di sebalik perubahan besar dalam hidup Skaat, dia masih kedengaran terkawal.  Tiga lagu daripada labum itu mendapat tempat dalam undian lagu-lagu teratas hujung tahun Reshet Gimmel dari tahun sebelumnya.  Lagu-lagu itu ialah "Kama Od Drachim" (#7), "HaMea Ha-21" (#9), dan "Mashehu Tov" (#11). Skaat juga dinamakan sebagai penyanyi lelaki untuk tahun itu.

Konsert

Pada tahun 2006, Skaat memulakan jelajah konsert untuk mempromosi album debutnya, yang dipersembahkan di serata Israel, termasuklah konsert di Auditorium Frederic R. Mann di Tel Aviv.  Jelajah itu akhirnya melepasi tanda konsert 200, suatu pencapaian yang dicatatkan dengan meluas di dalam media Israel.  Pada tahun 2009, Skaat memulakan jelajah konsert kedua bagi mempromosi album Dmuyot. Penulis dan pengkritik muzik Reuters, Assaf Nevo memulakan ulasannya terhadap pelancaran jelajah dengan menyebutkan bahawa sekiranya sebuah komputer dapat mencipta penyanyi pop Israel yang paling hebat, ia akan menyerupai Skaat, yang menggabungkan karisma Shlomo Artzi, kualiti bintang Ivri Lider, kejelasan vokal Izhar Cohen, kecomelan Evitar Banai dan kepekaan Rami Kleinstein.  Meskipun Nevo menilai Skaat sebagai penyanyi pop yang bagus, dia percaya bahawa muzik Skaat tidak akan melangkaui genre ini.
Skaat juga sering muncul di kelab-kelab malam Zappa di Tel Aviv dan Herzliya, yang menampilkan secara tetap muzik langsung hasil karya pemuzik Israel dan antarabangsa.
Satu daripada kemunculan utama pertama Skaat selepas Eurovision adalah pada 28 Julai 2010 di Tel Aviv pada satu majlis penghormatan kepada penyanyi Perancis, Serge Gainsbourg.  Skaat pernah dijadualkan untuk membuat persembahan pada majlis pembukaan Festival Seni Antarabangsa XIX, "Slavianski Bazaar in Vitebsk" di Belarus pada 9 Julai 2010, tetapi kemunculannya dibatalkan oleh pihak penganjur dua hari sebelum acara itu berlangsung.  Pihak penganjur menyatakan keperluan untuk mengurangkan jumlah konsert sebagai sebab pembatalan itu, tetapi sumber diplomatik Israel mengatakan bahawa pembatalan itu adalah atas sebab-sebab politik dan duta Israel ke Belarus enggan hadir pada majlis pembukaan itu sebagai tanda protes.
Pada Mac 2011, Skaat mengambil bahagian dalam satu koloborasi unik: dia menyanyikan tiga buah lagunya secara langsung dalam rancangan tarian tap Syarikat Tarian Barcelona Sharon Levi, "Fragments", yang didebutkan di Paris.

Gaya muzik

Skaat pernah digelar pembuat persembahan "yang menyakinkan dan menawan" dan nyanyiannya pernah digambarkan sebagai "licin, tepat, sangat bersih dan amat jelas".  Dalam sebuah artikel yang mengulas dekad pertama bagi abad ini dalam muzik Israel, dia digelar "penyanyi paling bersemangat di Israel dari 2006 hingga 2007".  Tambahan kepada krititak terhadap muzik Skaat yang telah dinyatakan di mana-mana dalam artikel itu, sebahagian kritikan itu memfokuskan keterlibatannya dengan Kokhav Nolad dan fenomena selebriti segera.  Sebuah artikel 2006 yang diterbitkan dalam Nrg.co.il mengkritik sifat muzik pop Israel kontemporari dominan yang menyenangkan namun "diarusperdanakan" dan tidak progresif pada dasarnya, termasuklah muzik Skaat, Shai Gabso, Ninet Tayeb, Harel Moyal dan lepasan-lepasan Kokhav Nolad yang lain.
Skaat pernah berkata, "Saya selalu ingin menjadi penyanyi, dan saya masih lagi berusaha untuk mencapainya."  Skaat adalah salah seorang penyanyi yang terkenal dalam warisan Yahudi Yaman-satu rantaian panjang termasuklah Bracha Zefira, Shoshana Damari, Haim Moshe, Zohar Argov, Ofra Haza, Gali Atari, Dana International, Achinoam Nini (Noa), dan ramai lagi.  Namun begitu, tidak seperti muzik sesetengah penyanyi Yahudi Yaman, secara amnya terdapat sedikit tanda-tanda gaya nyanyian yang tersendiri yang sering dikaitkan dengan budaya itu dalam muzik Skaat. Walaupun Skaat pernah mengatakan bahawa dia dipegaruhi oleh Rivka Zohar dan dia pernah menamakan Rami Kleinstein dan Sarit Hadad sebagai dua orang penyanyi kegemarannya, dia menyatakan dalam satu temubual pada Februari 2010 bahawa, "Saya tidak fikir bahawa saya pernah dipengaruhi oleh sesiapa pun secara khusus. Saya selalu mendengar pelbagai jenis muzik. Saya merasakan seolah-olah saya telah belajar dari setiap penyanyi yang saya dengar dan masih lagi sekarang. Dari semangat penyanyi wanita yang agung, melalui tafsiran lagu pembuat persembahan Perancis kepada struktur rumit muzik klasik. Saya temui inspirasi dalam kesemua mereka!"
Skaat dilaporkan mengusahakan sebuah album baru, yang akan dirakam dalam bahasa Inggeris, album pertama yang mensasarkan pendengar antarabangsa.  Penerbit yang memenangi anugerah Grammy, Narada Michael Walden, yang pernah bekerja dengan sejumlah pemuzik termasuklah Whitney Houston dan Mariah Carey dikaitkan dengan projek itu.  Bagaimana pun, selepas laporan-laporan asal itu, tiada lagi pegemaskinian besar mengenai status projek itu dalam media utama Israel untuk sekian masa.

Pengiktirafan istimewa

Pada akhir tahun 2009, stesen radio Israel, Galgalatz dan stesen tv Israel, Channel 24 menjalankan sejumlah undian khas mengenai pilihan orang ramai terhadap lagu, penyanyi, kumpulan dan muzik video kegemaran dari dekad terdahulu untuk meraikan berakhirnya dekad itu dalam kalendar Yahudi. Skaat mendapat tempat kedua dalam undian itu bagi kategori penyanyi lelaki dekad itu manakala dua buah lagunya, "Ve'at" dan "Hineni Kan", masing-masing menduduki tempat ke-4 dan 21 dalam undian itu bagi kategori lagu dekad itu.  Para pemenang dan pengiraan detik pelancaran 20 lagu teratas didedahkan secara langsung dalam tv Israel pada rancangan semua bintang pada 15 Oktober 2009 di Kolam Sultan Baitul Maqdis di hadapan kira-kira 8,000 penonton. Konsert itu menampilkan ramai pemuzik (termasuklah Skaat) yang membuat persembahan lagu yang berjaya dalam undian itu.

Kehidupan peribadi

Dalam satu dokumentari yang disiarkan dalam tv Israel pada Oktober 2010, Skaat menyatakan bahawa dia adalah gay. Kenyataan itu timbul setelah beberapa tahun spekulasi orang ramai mengenai kecenderungan seks Skaat dan selepas bersiar-siar di khalayak ramai bersama penerbit filem dan aktivis gay Israel, Gal Ochovsky yang menimbulkan kontroversi seusai Skaat membuat persembahan dalam acara peringatan Julai 2010 bagi memperingati ulangtahun pertama serangan ke atas pusat pemuda gay Tel Aviv.
Pada Jun 2010, Skaat membeli sebuah rumah pangsapuri di salah satu Menara Arlosoroff, satu gabungan bangunan-bangunan pencakar langit komersial dan kediaman terancang di Segitiga Ayalon Tel Aviv. Skaat aktif terlibat dengan aktiviti kebajikan yang mensasarkan kanak-kanak kurang upaya. Untuk riadah, kadang-kala dia suka melakukan aktiviti di tempat tinggi lagi mencabar seperti terjun udara, terjun bungee dan merakit.